ಪ.ಬಂಗಾಳ, ಒಡಿಶಾಗೆ ಯಾಸ್ ಚಂಡಮಾರುತ ಭೀತಿ: ಹವಾಮಾನ ಇಲಾಖೆ ಎಚ್ಚರಿಕೆ ಕೋಲ್ಕತಾ, ಮೇ 20: ಪ್ರಬಲವಾದ ಯಾಸ್ ಚಂಡಮಾರುತವು ಬಂಗಾಳ ಕೊಲ್ಲಿಯ ಕರಾವಳಿಯ ಪ್ರದೇಶದತ್ತ ಧಾವಿಸುತ್ತಿದ್ದು, ಪ.ಬಂಗಾಳ, ಒಡಿಶಾ ಕರಾವಳಿಗಳ ಸುಮಾರು 20 ಲಕ್ಷ ಜನರನ್ನು ಸುರಕ್ಷಿತ ಸ್ಥಳಗಳಿಗೆ ಸ್ಥಳಾಂತರಿಸಲಾಗಿದೆ. ಅರಬ್ಬಿ ಸಮುದ್ರದ ಕರಾವಳಿಗೆ ಕೇವಲ ಒಂದು ವಾರದ ಹಿಂದೆ ತೌಖ್ತೆ ಚಂಡಮಾರುತದ ಆರ್ಭಕ್ಕೆ ಕನಿಷ್ಠ 155 ಮಂದಿ ಮೃತಪಟ್ಟ ಬಳಿಕ ಬಂಗಾಳಕೊಲ್ಲಿಯ ಕರಾವಳಿಗೆ ಚಂಡಮಾರುತದ ಹಾವಳಿಯ ಭೀತಿ ಎದುರಾಗಿದೆ. ಯಾಸ್ ಚಂಡಮಾರುತವು ಬುಧವಾರ ಮಧ್ಯಾಹ್ನದ ವೇಳೆಗೆ ಪಶ್ಚಿಮ ಬಂಗಾಳ ಹಾಗೂ ಒಡಿಶಾದ ಕರಾವಳಿಯ ಮೇಲೆ ಅಪ್ಪಳಿಸುವ ನಿರೀಕ್ಷೆಯಿದ್ದು, ತಾಸಿಗೆ 165 ಕಿ.ಮೀ. ವೇಗದ ಬಿರುಗಾಳಿ ಬೀಸಲಿದೆ ಎಂದು ಹವಾಮಾನ ಇಲಾಖೆ ತಿಳಿಸಿದೆ. ಯಾಸ್ ಚಂಡಮಾರುತ ಅಪ್ಪಳಿಸುವ ಭೀತಿಯ ಹಿನ್ನೆಲೆಯಲ್ಲಿ ಒಡಿಶಾ ಹಾಗೂ ಪಶ್ಚಿಮಬಂಗಾಳದ ಕರಾವಳಿ ಪ್ರದೇಶಗಳಲ್ಲಿ ವಾಸಿಸುವ ಇಪ್ಪತ್ತು ಲಕ್ಷಕ್ಕೂ ಅಧಿಕ ಮಂದಿಯನ್ನು ತಾತ್ಕಾಲಿಕ ಶಿಬಿರಗಳಿಗೆ ಸ್ಥಳಾಂತರಿಸಲಾಗಿದೆ ಎಂದು ಅಧಿಕಾರಿಗಳು ಮಂಗಳವಾರ ತಿಳಿಸಿದ್ದಾರೆ. ಕೋವಿಡ್19 ಸೋಂಕು ಹಾಗೂ ಸಾವಿನಿಂದ ತತ್ತರಿಸಿರುವ ಪಶ್ಚಿಮಬಂಗಾಳ ಹಾಗೂ ಒಡಿಶಾ ಕರಾವಳಿಗಳ ಹಲವಾರು ಕುಟುಂಬಗಳಿಗೆ ಈ ಚಂಡಮಾರುತವು ಭೀಕರವಾದ ಹೊಡೆತವಾಗಿದೆಎಂದು ಪಶ್ಚಿಮಬಂಗಾಳ ಸುಂದರ್ಬನ್ಸ್ ಅಭಿವೃದ್ಧಿ ಸಚಿವ ಬಂಕಿಮ್ ಚಂದ್ರ ಹಝ್ರಿ ತಿಳಿಸಿದ್ದಾರೆ.ಪಶ್ಚಿಮಬಂಗಾಳ ಕರಾವಳಿ ಪ್ರಾಂತದ ಸುಮರು 5 ಲಕ್ಷ ಮಂದಿಯನ್ನು ಅವರ ಮನೆಗಳಿಂದ ತೆರವುಗೊಳಿಸಲಾಗಿದೆ ಹಾಗೂ ಸಾಮಾಜಿಕ ಅಂತರವನ್ನು ಕಾಪಾಡಿಕೊಂಡೇ ಅವರಿಗೆ ಆಶ್ರಯಶಿಬಿರಗಳನ್ನು ಒದಗಿಸುವುದು ಒಂದು ದೊಡ್ಡ ಸವಾಲಾಗಿದೆ ಎಂದು ಹಾಝ್ರಾ ತಿಳಿಸಿದ್ದಾರೆ. ಚಂಡಮಾರುತ ಸಾಧ್ಯತೆಯಿಂದಾಗಿ ಪ.ಬಂಗಾಳದ ಕರಾವಳಿ ಜಿಲ್ಲೆಗಳಲ್ಲಿ ಕೋವಿಡ್19 ಪ್ರತಿರೋಧಕ ಲಸಿಕೀಕರಣ ಅಭಿಯಾನವನ್ನು ತಾತ್ಕಾಲಿಕವಾಗಿ ನಿಲ್ಲಿಸ ಲಾಗಿದೆ. ಚಂಡಮಾರುತದ ಸನ್ನಿವೇಶದಲ್ಲಿಯೂ ಆಸ್ಪತ್ರೆಗಳಿಗೆ ಆಮ್ಲಜನಕ ಹಾಗೂ ಔಷಧಿಗಳ ಪೂರೈಕೆಯನ್ನು ಖಾತರಿಪಡಿಸಲು ಶ್ರಮಿಸಲಾಗುತ್ತಿದೆಯೆಂದು ಅಧಿಕಾರಿಗಳು ತಿಳಿಸಿದ್ದಾರೆ.ನೆರೆಯ ರಾಜ್ಯವಾದ ಒಡಿಶಾದಲ್ಲಿಯೂ ಕರಾವಳಿ ಜಿಲ್ಲೆಗಳಿಂದ 10.40 ಲಕ್ಷ ಜನರನ್ನು ತೆರವುಗೊಳಿಸಲಾಗಿದ್ದು, ರಕ್ಷಣಾ ಪರಿಹಾರ ಕಾರ್ಯಾಚರಣೆಗಳಿಗಾಗಿ ಸಾವಿರಾರು ವಿಕೋಪ ಮತ್ತು ಪರಿಹಾರ ನಿರ್ವಹಣಾ ಸಿಬ್ಬಂದಿಯನ್ನು ನಿಯೋಜಿಸಲಾಗಿದೆ ಎಂದು ಸ್ಥಳೀಯ ಮಾಧ್ಯಮವರದಿ ಮಾಡಿದೆ. ಶಿಬಿರಗಳಲ್ಲಿ ಸಾಮಾಜಿಕ ಅಂತರವನ್ನು ಕಾಪಾಡಿಕೊಳ್ಳಲು ಸೂಕ್ತ ಏರ್ಪಾಡುಗಳನ್ನು ಮಾಡಲಾಗಿದ್ದು,ಫೇಸ್ಮಾಸ್ಕ್ ಮತ್ತು ಸ್ಯಾನಿಟೈಸರ್ಗಳನ್ನು ಪೂರೈಕೆ ಮಾಡಲಾಗಿದೆ ಎಂದವರು ತಿಳಿಸಿದರು. ಈ ಮಧ್ಯೆ ಬಾಂಗ್ಲಾ ದೇಶದ ಅಧಿಕಾರಿಗಳು ಹೇಳಿಕೆ ನೀಡಿ, ಯಾಸ್ ಚಂಡಮಾರುತವು ತಮ್ಮ ದೇಶಕ್ಕೆ ಅಪ್ಪಳಿಸುವ ನಿರೀಕ್ಷೆಯಿಲ್ಲವೆಂದು ಹೇಳಿದ್ದಾರೆ.